Rudupe (Andavas pieteka)
Šis raksts ir par Rudupi — Andavas pieteku. Par citām jēdziena Rudupe nozīmēm skatīt nozīmju atdalīšanas lapu. Rudupe ir Andavas kreisā krasta pieteka Kuldīgas novada Padures pagastā, Kursas zemienē. 150 metrus pēc Rudupes ietekas Andava savukārt ietek Padures upē, Ventas pietekā. Puskilometru no Rudupes augšpus Andavas ietekas uz Padures upes atrodas Padures dīķis, kura cits nosaukums ir Rudupes dīķis, tomēr Rudupe caur to neplūst. Upīte sākas Deksnes ciemā pie Bitīšu mājām un tek ziemeļu virzienā pa lauksaimniecisku apvidu. Gandrīz visā tecējumā iztaisnota. Augštecē to šķērso pašvaldības ceļš Bitītes—Ozoli, lejtecē pašvaldības ceļš Veckuldīga—Padures darbnīcas.